**Pyhän Kolminaisuuden päivä**
**Virikemateriaali messuun tai jumalanpalvelukseen Nikean kirkolliskokouksen 1700-juhlavuonna 15.6.2025**

*”Usko ei käsittele Jumalan olemusta tiedollisesti eritellen vaan ihmetellen, ylistäen ja hänen armotekojaan julistaen.” – Kirkkokäsikirja*

**Yleistä kirkkovuoden ajankohdasta ja toteutuksesta**

Pyhän Kolminaisuuden päivä sijoittuu yleensä kesäaikaan, jolloin jumalanpalveluksen voi järjestää joko kokonaan tai osittain luonnossa. **Vaeltava jumalanpalvelus** voi alkaa ulkona sopivassa luonnonkauniissa paikassa ja päättyä kirkkoon. Paikkoja valittaessa esteettömyyteen ja saavutettavuuteen kannattaa kiinnittää erityistä huomioida.

Nikean yhteisen uskontunnustuksen hengessä kolminaisuuden päivän jumalanpalveluksen voisi viettää **ekumeenisesti** yhdessä paikkakunnan muiden kirkkokuntien kanssa. Usean kirkkokunnan yhteisessä jumalanpalveluksessa on syytä jättää ehtoollinen pois ja viettää sanajumalanpalvelusta. Lisää ekumeenisen jumalanpalveluksen järjestämisestä: [Ekumeeninen jumalanpalvelus - näkökohtia toteutukseen - Suomen Ekumeeninen Neuvosto](https://ekumenia.fi/aineistot/ekumeeninen-jumalanpalvelus-2/)

Tänä vuonna Pyhän Kolminaisuuden päivä osuu kesäkuun toiselle sunnuntaille, joka usein on kesän suosituin konfirmaatiopyhä. Monissa seurakunnissa silloin ollaan **rippikoululeirillä.**  Rippikoululeirillä on luontevaa viettää messua ulkotiloissa ja yhdistää se työskentelyyn kolmiyhteisestä Jumalasta ja Jumalan persoonista. Konfirmaatiomessuun annettuja ideoita voi poimia sovelletusti.

**Messun rakenne**

Nikean uskontunnustuksen juhlavuoden kunniaksi tämän virikkeen pohjaksi on otettu uskontunnustuksen kolme pääkappaletta. Jumalanpalveluksessa voi sen mukaisesti olla kolme osiota. Jumalanpalveluksen johdanto-osion keskiössä on **Isä – Luoja** ja hänen luomistyönsä. Sana-osiossa painottuu **Poika-Lunastaja** ja esirukousosiossa **Pyhä-Henki – Pyhittäjä**. Näitä kolmea eri Jumalan persoonaa lähestytään myös eri tavoin, ihmettelyn, julistuksen ja ylistyksen kautta. Ennen jumalanpalveluksen alkua tervetulotoivotuksessa tai johdantosanoissa on hyvä kertoa jumalanpalveluksen teemasta: kristikunnan yhteisestä uskontunnustunnustuksesta ja Kolminaisuuden salaisuudesta.

**Johdanto: Jumala – Luoja ja Isä**

Jumalanpalveluksen johdannossa Jumalaa, joka on Isä ja Luoja lähestytään ihmettelyn kautta. Alkukesä kutsuu aistimaan ja sanoittamaan luomakunnan elämän ja kasvun ihmettä. Jos jumalanpalvelusta vietetään vaeltavana messuna, voisi luontoon rakennetulla alttarilla olla esillä erilaisia Luoja-Isään liittyviä symboleja, kuten kukkia, ympyrä (ikuisuus), silmä kolmion sisällä, kruunu tai sateenkaari (Jumalan siunaus)

Erilaisia toteutusvinkkejä johdantosanoihin

* Nikean uskontunnustuksen ensimmäisen kappaleen käsittely, erityisesti kohtaa ”Me uskomme ... kaiken näkyvän ja näkymättömän Luojaan” joka poikkeaa Apostolisesta uskontunnustuksesta.
* Seurakuntaa voi pyytää hiljentymään ja tunnustelemaan eri aistein luomakuntaa. Erilaiset kehotietoisuusharjoitteet tai hengitysharjoitukset sopivat tähän hyvin.
* Seurakuntalaisia voi kehottaa pohtimaan sitä, mitä Jumalan luomakunta - näkyvä ja näkymätön - antaa meille ja kuinka se vaikuttaa meihin. Voi myös pyytää miettimään omaa paikkaansa luomisen kokonaisuudessa.
* Päivän antifoni ja psalmi sopivat hyvin luettavaksi tai laulettavaksi johdannon yhteydessä. Psalmintekstin voi lukea myös seurakunnan kanssa yhdessä vuorolukuna.

**Sana: Jumala Poikana ja Lunastajana**

Uskontunnustuksen toisessa kappaleessa Jumala tulee lähelle Poikana ja Lunastajana. Maanpäällisen elämänsä aikana Jeesus opetti ja julisti. Julistukseen voi kuulua Raamatun lukua ja selittämistä, mietiskelyä ja keskusteluakin. Myös kysymyksille voi olla tilaa. Jos jumalanpalvelusta vietetään vaeltavana messuna, luontoon rakennetulla alttarilla voi olla esillä erilaisia poikaan liittyviä symboleja, kuten risti, Raamattu, iktus-kala, naula, ohdake tai orjantappura. Matkalla pysähdyspaikalta toiselle voidaan muodostaa porinaryhmiä, joissa voidaan keskustella alttareista tai annetusta kysymyksestä.

**Saarnaideoita Joh. 3:1-5**
Päivän evankeliumiteksti on kohtaus Jeesuksen ja Nikodemuksen keskustelusta. Nikodemus on farisealainen Suuren neuvoston jäsen ja lainoppinut, joka haluaa tietää, miten Jumalan valtakuntaan pääsee. Seuraavassa joitakin näkökulmia, joita käyttää saarnan juurina.

* Nikodemuksen ymmärtämättömyys Jeesuksen vertauskuvallisesta puheesta korostuu evankeliumitekstissä. Tämä ohjaa pohtimaan sitä, mitä me voimme lopultakin ymmärtää Jumalasta ja mikä jää meille salaisuudeksi, tietämättömyyden pilven taakse. Tähän salaisuuteen viittaa myös Jeesuksen puhe siitä, kuinka ”tuuli liikkuu siellä missä tahtoo” ja synnyttäen uskoa.
* Evankeliumiteksti sisältää Nikodemuksen uskontunnustuksen: ”Rabbi, me tiedämme, että sinä olet Jumalan lähettämä opettaja…” Tätä aikalaisen uskontunnustusta voi verrata Nikean uskotunnustuksen varsin opilliseen muotoiluun. Mikä on näiden eri tunnustusten suhde ja täydentävätkö ne ehkä jotenkin toisiaan? Huomioi myös se, että Jeesuksen ja Nikodemuksen kohtaaminen sisältään kuuluisan Joh. 3:16 pienoisevankeliumin.
* Jeesuksen puhe ylhäältä syntymisestä uudelleen vedestä ja hengestä voidaan nähdä viittaukseksi kristillisestä kasteesta (3:5). Nikean uskontunnustuksen lisäksi uskon merkkinä kaste yhdistää kaikki kristityt toisiinsa. Saarnassa voi käsitellä uskon ja kasteen suhdetta.

Uskontunnustuksessa käytetään Nikean uskontunnustusta.

**Esirukous: Jumala - Pyhä Henki, Pyhittäjä, Uskon synnyttäjä ja ylläpitäjä**

Pyhän Henki vaikuttaa seurakunnassa ja saa aikaan hiljaisuutta, rukousta, ylistystä ja palvelua. Esirukous ei perinteisesti ole sidottu vain yhteen muotoon vaan sen toteutus voi olla hyvin monenlainen. On tärkeää, että kokoontuneen seurakunnan ääni ja elämäntilanteet saavat siinä tilaa. Rukouksessa voidaan kiittää Jumalan ihmeellisistä teoista ja rakkaudesta koko maailmaa, ihmisiä ja luomakuntaa kohtaan. Esirukouksen paikassa voidaan vaeltaa (niin kuin esim. Tuomasmessussa). Rukouksessa voi olla yhteislauluosuuksia, ylistyslauluja tai meditatiivisia osioita. Paikassa voi olla esillä Pyhään Henkeen liittyvää symboliikkaa, kuten kyyhkynen, vesi, tuli, tuuli, höyhen, kastemalja, ehtoollisastiat, jotain yhteisöllisyyttä ilmentävää, jne.

Kirkossa voi soida hiljainen musiikki tai voidaan laulaa yhdessä Pyhään Henkeen liittyviä ylistyshenkisiä lauluja. Myös Taize-laulut soveltuvat tähän tarkoitukseen hyvin. Saman aikaisesti ihmiset voivat omatoimisesti käydä rukouspisteillä. Rukousjakson lopuksi voidaan halutessa rukoilla vielä lyhyesti ääneen tai lukea nostoja kirjoitetuista rukouksista. Erilaisia pisteissä voi olla toiminnallisuutta:

* Mahdollisuus piirtää tai maalata rukouksia
* Mahdollisuus kirjoittaa rukouksia paperille
* Mahdollisuus kirjoittaa virtuaalisesti rukousaiheita rukousseinälle (esim. answegarden)
* Mahdollisuus muistaa kastetta ja ottaa vedellä piirretty ristinmerkki otsaan
* Mahdollisuus saapua alttarille rukoiltavaksi tai siunattavaksi
* Mahdollisuus sytyttää tuohus tai kynttilä
* Mahdollisuus asettaa erivärisiä rukouskiviä kulhoon tai sitoa rukousnauhoja oksiin.

**Lähettäminen: Yksi (kolmiyhteinen) Jumala**

Lähettämissanoiksi sopii hyvin pyhän 2. vuosikerran epistolateksti, Paavalin sanat Ef. 4:1–6: …kehotan teitä siis elämään saamanne kutsun arvoisesti, aina nöyrinä, lempeinä ja kärsivällisinä. Auttakoon rakkaus teitä tulemaan toimeen keskenänne. Pyrkikää rauhan sitein säilyttämään Hengen luoma ykseys. On vain yksi ruumis ja yksi Henki, niin kuin myös se toivo, johon teidät on kutsuttu, on yksi. Yksi on Herra, yksi usko, yksi kaste! Yksi on Jumala, kaikkien Isä! Hän hallitsee kaikkea, vaikuttaa kaikessa ja on kaikessa.

**Musiikki**
Jumalanpalveluksen osioihin voi valita musiikkia eri kolminaisuuden persoonia korostaen. Isä Luojaa korostavia virsiä on esim. 571, 572, 967, Poika-osioon sopivia virsiä ovat esim. 908, 926, 938 ja niitä voi etsiä virsikirjan Usko Jeesukseen -osioista (293-319). Pyhä-Henki-osioon sopii hyvin esim. 946, Helluntai-virret (110-125) tai ylistyslaulut ja Taize-laulut. Vaihtoehtoisesti jonkin kolminaisuusvirren (126-135), 902 voi valita myös jumalanpalveluksen teemavirreksi, jolloin eri osiossa (Johdanto, Sana, Esirukous) lauletaan aina siihen liittyvä säkeistö.